Candidatul PSD la președinția Consiliului Județean Suceava, deputatul Gheorghe Șoldan, s-a declarat impresionat de proiectele sociale pe care le propune candidatul PSD la funcția de primar al comunei Șerbăuți, Paul Silviu Grigoriciuc, care în cadrul unei eveniment electoral care a avut loc duminică la căminul cultural din comună a povestit că a fost unul dintre copiii care și-au trăit copilăria departe de părinți, fiind crescut de mătușa lui pentru că părinții lui „au fost nevoiți să plece la muncă în străinătate, pentru un trai mai bun”.
„Tânărul nostru candidat pentru funcția de primar la Șerbăuți vrea ca prin proiectele sale să se asigure că viitoarele generații din comună nu vor trebui să ducă greul pe care el și mulți alții l-au dus”, a transmis Gheorghe Șoldan, printr-un comunicat de presă.
Paul Grigoriciuc are 26 de ani, a absolvit o facultate de administrare a afacerilor, este căsătorit și este tată.
„Pe lângă planurile obișnuite ale unui candidat, precum asfaltarea drumurilor, utilități complete, iluminat public, investiții în școli etc., Paul se remarcă și prin faptul că își propune numeroase proiecte sociale. Acestea includ acordarea unei sume de bani pentru fiecare nou-născut din comună, oferirea de teren gratuit și sprijin financiar tinerilor care se căsătoresc și doresc să-și ridice o casă, dar și construirea unui centru de asistență socială permanentă, a unui afterschool și modernizarea dispensarului, inclusiv cu serviciu de kinetoterapie. Sunt convins că Paul va reuși să realizeze multe dintre proiectele propuse încă din primul său mandat, iar eu și echipa PSD Suceava îi vom fi alături. În calitate de președinte de Consiliu Județean, voi sprijini fiecare comunitate. Eu, Gheorghe Șoldan, vă asigur că veți avea un partener pentru dezvoltarea fiecărei localități”, a afirmat candidatul PSD la funcția de președinte al Consiliului Județean Suceava, subliniind că dezvoltarea județului „se va face inclusiv prin dezvoltarea comunei Șerbăuți”.
„Vă cer în schimb doar atât: pe 9 iunie, oferiți șansa unei administrații care lucrează pentru oameni și pentru județ”, transmite Gheorghe Șoldan către electoratul sucevean.